送林子中知成都
作者：孔武仲
朝代：宋

paragraphs: 鞍馬覆山黑，旌旗垂野紅。
問遠誰當行，太守臨蜀中。
太守時之豪，學博文章工。
人事未稱遂，﨑嶇已巴東。
公年方六十，皎皎頭如童。
不服何首烏，自有夜氣充。
丹田芙蕖開，餘光發形容。
推此見治民，亦與治身同。
以静鎮浮躁，以仁蘇疲癃。
一夫無向隅，四野常年豐。
間出作遨頭，伐擊鼓與鐘。
遠民生愛敬，有古循吏風。
豈止招學徒，區區繼文翁。